Komisjoni otsus,

23. märts 2004,

kaitsemeetmete kohta seoses kõrge patogeensusega klassikalise lindude katkuga Ameerika Ühendriikides

(teatavaks tehtud numbri K(2004) 1097 all)

(EMPs kohaldatav tekst)

(2004/274/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/496/EMÜ (millega sätestatakse kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ), [1] eriti selle artikli 18 lõiget 6 ja 7,

võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [2] eriti selle artikli 22 lõiget 1 ja 6,

ning arvestades järgmist:

(1) Klassikaline lindude katk on äärmiselt nakkav kodulindude ja lindude viirustõbi, mis võib kiiresti võtta episootilised mõõtmed, mis kujutavad tõsist ohtu loomade ja inimeste tervisele ja vähendavad järsult kodulinnukasvatuse tulusust.

(2) Valitseb haigustekitaja levimise oht elusate kodulindude ja kodulinnusaaduste rahvusvahelise kaubanduse kaudu.

(3) 23. veebruaril 2004 kinnitasid Ameerika Ühendriigid kõrge patogeensusega klassikalise lindude katku puhangut ühes Texase osariigi (Gonzalese maakond) kodulinnukarjas, mida kinnitas 17. veebruaril 2004 sooritatud kontroll.

(4) Avastatud klassikalise lindude katku viirustüvi on alamliigist H5N2 ja erineb seetõttu praegu Aasias epideemiat põhjustavast tüvest. Praegu olemasolevate teadmiste põhjal võib öelda, et sellest alamliigist tulenev oht inimeste tervisele on väiksem kui oht Aasias levivast tüvest, mis on H5N1 viiruse alamtüvi.

(5) Silmas pidades tõve levikust ühendusse tulenevat riski loomade tervisele on siiski peatatud elusate kodulindude, silerinnaliste lindude, tehistingimustes peetavate või looduslike uluklindude ja nende liikide haudemunade ning elusate kodulindude, silerinnaliste lindude, tehistingimustes peetavate või looduslike uluklindude värske liha või nende liikide lihast koosnevate või seda sisaldavate lihavalmististe ja lihatoodete, mis on saadud pärast 27. jaanuari 2004 tapetud lindudelt, import Ameerika Ühendriikidest alates 25. veebruarist 2004 komisjoni otsustega 2004/187/EÜ [3] ja 2004/25/EÜ. [4]

(6) Kooskõlas komisjoni otsusega 2000/666/EÜ [5] lubatakse muude lindude, välja arvatud kodulinnud, import kõikidest OIE (rahvusvaheline episootiaameti) liikmesriikidest päritoluriigi esitatud loomatervishoiu tagatiste ja liikmesriikides rakendatud rangete impordijärgsete karantiinimeetmete alusel.

(7) Muude lindude, välja arvatud kodulinnud, sealhulgas omanikega kaasas olevate lemmiklindude import Ameerika Ühendriikidest on siiski samuti peatatud otsusega 2004/187/EÜ täiendava meetmena, selleks et välistada mis tahes võimalik oht haiguse esinemiseks liikmesriikide kontrolli all olevates karantiinilautades.

(8) Komisjoni otsuses 97/222/EÜ [6] kehtestatakse kolmandate riikide nimekiri, millest liikmesriigid võivad lubada lihatoodete importi, ning töötlemiseeskirjad nakkuse selliste toodete kaudu edasikandumise ohu vältimiseks. Toodete puhul kasutatav töötlemine sõltub päritoluriigi tervisestaatusest selle liigi osas, millelt liha on saadud; kaubanduse asjatu koormamise vältimiseks tuleks jätkuvalt lubada importida Ameerika Ühendriikidest pärit kodulindude liha, mida on läbivalt töödeldud temperatuuril vähemalt 70 °C.

(9) Loomasöötade ja farmaatsia- või tehniliste toodete valmistamiseks kasutatavale toormaterjali suhtes kohaldatavad sanitaarkontrollimeetmed lubavad käesoleva otsuse reguleerimisalast välja jätta selliste toodete suunatud impordi.

(10) Ameerika Ühendriigid on sõlminud lepingu Euroopa Ühendusega inimeste ja loomade tervise kaitseks võetavate sanitaarmeetmete kohta elusloomadega ja loomsete saadustega kauplemisel. [7]

(11) Ameerika Ühendriigid on edastanud täiendavat teavet haigusolukorrast ja selles suhtes võetud kontrollmeetmetest, et ühendus rakendaks piirkondadeks jaotamise meetmeid kooskõlas veterinaarlepingu sätetega; praegu olemasolev teave ei luba siiski käesolevas otsuses sätestatud kaitsemeetmete ulatuse vähendamist piiratud alale.

(12) Seetõttu tuleks Ameerika Ühendriikide kogu territooriumi suhtes kohaldatavaid kaitsemeetmeid pikendada ja tunnistada kehtetuks otsus 2004/256/EÜ.

(13) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA OTSUSE:

Artikkel 1

Liikmesriigid peatavad impordi Ameerika Ühendriikide territooriumilt järgmise osas:

- elusad kodulinnud, silerinnalised linnud, tehistingimustes peetavad või looduslikud uluklinnud ja nende liikide haudemunad,

- kodulindudest erinevad linnud, sealhulgas omanikega kaasas olevad lemmiklinnud,

- inimtoiduks ettenähtud munad.

Artikkel 2

Liikmesriigid peatavad impordi Ameerika Ühendriikide territooriumilt järgmise osas:

- kodulindude, silerinnaliste lindude, tehistingimustes peetavate või looduslike uluklindude värske liha,

- nende liikide lihast koosnevad või seda sisaldavad lihavalmistised ja lihatooted.

Artikkel 3

1. Erandina artiklist 2 lubavad liikmesriigid importida selle artikliga hõlmatud tooteid, mis on saadud enne 27. jaanuari 2004 tapetud lindudelt.

2. Lõikes 1 nimetatud toodete saadetistega kaasas olevatele veterinaarsertifikaatidele tuleb lisada järgmine sõnastus vastavalt asjaomasele liigile:

"Värske kodulinnuliha/silerinnaliste lindude värske liha/värske uluklinnuliha/tehistingimustes peetavate uluklindude värske liha/elusate kodulindude, silerinnaliste lindude, tehistingimustes peetavate või looduslike uluklindude värske liha/kodulindude, silerinnaliste lindude, tehistingimustes peetavate või looduslike uluklindude lihast koosnev või seda sisaldav lihatoode/kodulindude, silerinnaliste lindude, tehistingimustes peetavate või looduslike uluklindude lihast koosnev või seda sisaldav lihavalmistis, [8] mis on saadud enne 27. jaanuari 2004 tapetud lindudelt, kooskõlas otsuse 2004/274/EÜ artikli 3 lõikega 1."

3. Erandina artiklist 2 lubavad liikmesriigid importida lihatooteid, mis koosnevad või sisaldavad elusate kodulindude, silerinnaliste lindude, tehistingimustes peetavate või looduslike uluklindude liha, kui nende liikide liha on töödeldud komisjoni otsuse 97/222/EÜ lisa IV osa punktides B, C või D nimetatud erimeetodil.

Artikkel 4

Otsus 2004/256/EÜ tunnistatakse kehtetuks.

Artikkel 5

Liikmesriigid muudavad impordi suhtes kohaldatavaid meetmeid, et viia need käesoleva otsusega vastavusse, ning avalikustavad võetud meetmed koheselt. Liikmesriigid teatavad sellest viivitamata komisjonile.

Artikkel 6

Käesolev otsus vaadatakse läbi silmas pidades haiguse arengut ja Ameerika Ühendriikide veterinaarasutuste esitatavat teavet.

Artikkel 7

Käesolevat otsust kohaldatakse kuni 23. aprillini 2004.

Artikkel 8

Käesolev otsus on adresseeritud liikmesriikidele.

Brüssel, 23. märts 2004

Komisjoni nimel

komisjoni liige

David Byrne

[1] EÜT L 268, 24.9.1991, lk 56, viimati muudetud direktiiviga 96/43/EÜ (EÜT L 162, 1.7.1996, lk 1).

[2] EÜT L 24, 31.1.1998, lk 9.

[3] ELT L 57, 25.2.2004, lk 35.

[4] ELT L 80, 18.3.2004, lk 31.

[5] EÜT L 278, 31.10.2000, lk 26, viimati muudetud otsusega 2002/279/EÜ (EÜT L 99, 16.4.2002, lk 17).

[6] EÜT L 98, 4.4.1997, lk 39, viimati muudetud otsusega 2003/826/EÜ (ELT L 311, 27.11.2003, lk 29).

[7] Nõukogu otsus 98/258/EÜ, 16. märts 1998, avaldatud EÜT L 118, 21.4.1998, lk 1.

[8] Mittevajalik maha tõmmata.

--------------------------------------------------